Document ID: 31990D0203

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 30ής Μαρτίου 1990
σχετικά με την κατάρτιση του κοινοτικού πλαισίου στήριξης για τις κοινοτικές διαρθρωτικές παρεμβάσεις στις ελληνικές περιφέρειες τις οποίες αφορά ο στόχος αριθ. 1, δηλαδή στο σύνολο της ελληνικής επικράτειας
(Το κείμενο στην ελληνική γλώσσα είναι το μόνο αυθεντικό)
(90/203/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και τον συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών οργάνων (1), και ιδίως το άρθρο 8 παράγραφος 5,
Εκτιμώντας:
ότι, σύμφωνα με το άρθρο 8 παράγραφος 5 του κανονισμού (ΕΟΚ) αριθ. 2052/88, η Επιτροπή καταρτίζει, βάσει των σχεδίων περιφερειακής ανάπτυξης που υποβάλλουν τα κράτη μέλη, στα πλαίσια της εταιρικής σχέσης και σε συμφωνία με το ενδιαφερόμενο κράτος μέλος, κοινοτικά πλαίσια στήριξης για τις κοινοτικές διαρθρωτικές παρεμβάσεις·
ότι, σύμφωνα με το δεύτερο εδάφιο της ίδιας διάταξης, το κοινοτικό πλαίσιο στήριξης περιλαμβάνει, ιδίως, τους άξονες προτεραιότητας, τις μορφές παρέμβασης, το ενδεικτικό σχέδιο χρηματοδότησης στο οποίο καθορίζεται το ύψος των παρεμβάσεων και οι πηγές τους καθώς και η διάρκεια των παρεμβάσεων αυτών·
ότι ο κανονισμός (ΕΟΚ) αριθ. 4253/88 του Συμβουλίου (2) ορίζει, στον τίτλο ΙΙΙ, άρθρα 8 και επόμενα, τους όρους για την κατάρτιση και την εφαρμογή των κοινοτικών πλαισίων στήριξης·
ότι, σύμφωνα με τις διατάξεις του άρθρου 8 παράγραφος 4 του κανονισμού (ΕΟΚ) αριθ. 2052/88, η ελληνική κυβέρνηση υπέβαλε στην Επιτροπή, στις 31 Μαρτίου και 22 Ιουνίου 1989, τα σχέδια περιφερειακής ανάπτυξης τα σχετικά με τις περιφέρειες που αφορά ο στόχος αριθ. 1 και οι οποίες αναφέρονται στο άρθρο 8 παράγραφος 2 του κανονισμού (ΕΟΚ) αριθ. 2052/88·
ότι τα σχέδια που υπέβαλε το εν λόγω κράτος μέλος περιλαμβάνουν περιγραφή των βασικών αξόνων που επελέγησαν για την περιφερειακή ανάπτυξη και των σχετικών ενεργειών, καθώς και ενδείξεις σχετικά με τη συνδρομή του Ευρωπαϊκού Ταμείου Περιφερειακής Ανάπτυξης (ΕΤΠΑ), του Ευρωπαϊκού Κοινωνικού Ταμείου (ΕΚΤ), του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Προσανατολισμού της Ευρωπαϊκής Τράπεζας Επενδύσεων (ΕΤΕ) και των άλλων χρηματοδοτικών οργάνων που προβλέπονται για την υλοποίηση των σχεδίων·
ότι το κοινοτικό πλαίσιο στήριξης καταρτίστηκε σε συμφωνία με το ενδιαφερόμενο κράτος μέλος στα πλαίσια της εταιρικής σχέσης που ορίζεται στο άρθρο 4 του κανονισμού (ΕΟΚ) αριθ. 2052/88·
ότι η ΕΤΕ συμμετείχε επίσης στην κατάρτιση του κοινοτικού πλαισίου στήριξης σύμφωνα με τις διατάξεις του άρθρου 8 του κανονισμού (ΕΟΚ) αριθ. 4253/88· ότι η ΕΤΕ δήλωσε ότι είναι διατεθειμένη να συμμετάσχει στην υλοποίηση αυτού του κοινοτικού πλαισίου στήριξης με προβλεπόμενα ποσά δανείων αυτά που αναφέρονται στην παρούσα απόφαση και σύμφωνα με τις καταστατικές διατάξεις που την διέπουν·
ότι η Επιτροπή είναι διατεθειμένη να εξετάσει τη δυνατότητα συμμετοχής στη χρηματοδότηση αυτού του κοινοτικού πλαισίου στήριξης των άλλων κοινοτικών δανειοδοτικών οργάνων επί τη βάσει των ειδικών διατάξεων που τα διέπουν·
ότι η παρούσα απόφαση είναι σύμφωνη με τη γνώμη της Επιτροπής για την Ανάπτυξη και την Ανασυγκρότηση των Περιφερειών και της Επιτροπής του Ευρωπαϊκού Κοινωνικού Ταμείου·
ότι, σύμφωνα με το άρθρο 10 παράγραφος 2 του κανονισμού (ΕΟΚ) αριθ. 4253/88, η παρούσα απόφαση αποστέλλεται ως δήλωση προθέσεων στο κράτος μέλος·
ότι, σύμφωνα με το άρθρο 20 παράγραφοι 1 και 2 του κανονισμού (ΕΟΚ) αριθ. 4253/88, οι αναλήψεις υποχρεώσεων επί του προϋπολογισμού οι σχετικές με την συνεισφορά των διαρθρωτικών ταμείων στη χρηματοδότηση των παρεμβάσεων που καλύπτονται από τα κοινοτικά πλαίσια στήριξης θα γίνουν επί τη βάσει μεταγενέστερων αποφάσεων της Επιτροπής με τις οποίες θα εγκρίνονται οι σχετικές ενέργειες,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το κοινοτικό πλαίσιο στήριξης για τις κοινοτικές διαρθρωτικές παρεμβάσεις στις ελληνικές περιφέρειες τις οποίες αφορά ο στόχος αριθ. 1, για την περίοδο από 1ης Ιανουαρίου 1989 μέχρι 31 Δεκεμβρίου 1993.
Η Επιτροπή δηλώνει την πρόθεσή της να συμβάλλει στην υλοποίηση του παρόντος κοινοτικού πλαισίου στήριξης σύμφωνα με τις λεπτομερείς διατάξεις που περιέχει καθώς και με τους κανόνες και τις κατευθυντήριες γραμμές που διέπουν τα διαρθρωτικά ταμεία και τα άλλα υπάρχοντα χρηματοδοτικά όργανα.
Άρθρο 2
Το κοινοτικό πλαίσιο στήριξης περιλαμβάνει τα ακόλουθα κύρια στοιχεία:
α) τους κύριους άξονες προτεραιότητας που επελέγησαν για κοινή δράση σε εθνικό επίπεδο:
- βελτίωση της βασικής οικονομικής υποδομής,
- ανάπτυξη του πρωτογενούς τομέα και αγροτική ανάπτυξη,
- αύξηση της ανταγωνιστικότητας των επιχειρήσεων,
- ισόρροπη ανάπτυξη του τουρισμού,
- αξιοποίηση των ανθρώπινων πόρων,
καθώς και ένα σκέλος που προσδιορίζει για κάθε περιφέρεια τις κατευθύνσεις που επελέγησαν για την κοινή δράση που πρέπει να αναληφθεί σε περιφερειακό επίπεδο·
β) αναφορά στους τρόπους παρέμβασης που πρέπει κατά κύριο λόγο να έχουν τη μορφή λειτουργικών προγραμμάτων·
γ) ενδεικτικό σχέδιο χρηματοδότησης σε σταθερές τιμές 1989, το οποίο καθορίζει το συνολικό κόστος των αξόνων προτεραιότητας που επελέγησαν για την κοινή δράση της Κοινότητας και του εν λόγω κράτους μέλους και που ανέρχονται για το σύνολο της περιόδου σε 14 342 εκατομμύρια Ecu, καθώς και τα ποσά που προβλέπονται ως βοήθεια της Κοινότητας και που κατανέμονται ως εξής:
(σε εκατομμύρια Ecu)
1.2 // // // ΕΤΠΑ // 3 662,0 // ΕΚΤ // 1 728,0 // ΕΓΤΠΕ, τμήμα Προσανατολισμού // 1 277,0 // // // Σύνολο των διαρθρωτικών ταμείων
// 6 667,0 // Άλλα όργανα που παρέχουν επιδοτήσεις // 526,241 // // // // // Σύνολο επιδοτήσεων
// 7 193,241 // //
Η ανάγκη εθνικής χρηματοδότησης που προκύπτει, δηλαδή 5 802 εκατομμύρια Ecu για το δημόσιο τομέα και 1 347 εκατομμύρια Ecu για τον ιδιωτικό τομέα, μπορεί να καλυφθεί μερικώς με προσφυγή σε κοινοτικά δάνεια προερχόμενα από την ΕΤΕ και τα άλλα όργανα παροχής δανείων. Ενδεικτικά, αναφέρεται ότι τα δάνεια της ΕΤΕ μπορούν να φθάσουν τα 1 307 εκατομμύρια Ecu και τα δάνεια της ΕΚΑΧ τα 103 εκατομμύρια Ecu.
Άρθρο 3
Η παρούσα απόφαση απευθύνεται στην Ελληνική Δημοκρατία.
Βρυξέλλες, 30 Μαρτίου 1990.

Labels: 18
15
19